Hver anden borger, der har tænkt sig at søge kontanthjælp i Brønderslev Kommune, kommer på andre tanker, når de finder ud af, at kommunen har indført straksaktivering.

Siden juni har kommunen haft som krav til kontanthjælpsmodtagere, at de straks skal i aktivering som for eksempel rengøringsmedarbejder for at få adgang til understøttelsen. Og effekten er til at få øje på, oplyser P4 Nordjylland. - Der er rigtig mange, der er vendt i døren, siger næstformand i Beskæftigelsesudvalget, Marianne Jensen (Soc. Dem.). 252 borgere har siden juni måned været på kommunen for at søge om kontanthjælp, og af dem er næsten halvdelen vendt om i døren hovedsagligt på grund af straksaktiveringen.